Shqipëri: Parametrat mjedisorë në investimet e reja në vend
Industria e ndërtimit është një nga sektorët që po i zbaton këto parametra
Një fabrikë e re e prodhimit të çimentos sapo është ndërtuar në periferi të Fushë Krujës, 30 km nga kryeqyteti. Ekspertët pohojnë se Kompania Titan është e para në Shqipëri që mbron mjedisin sipas standarteve të Bashkimit Europian. Zona e Krujës dhe e Fushë-Krujës po vuan prej shumë vitesh nga ndotje të mëdha mjedisore, ndaj edhe ndërtimi i një fabrike të re çimentoje, e cila mbron natyrën e kësaj krahine është një risi për investimet e huaja në Shqipëri. Ndërtimi i këtij impianti industrial ka kushtuar 200 milion Euro. Prodhimi i fabrikës shkon deri në 1.5 milion ton në vit dhe pritet të plotësojë nevojat e tregut vendas dhe të eksportojë një pjesë të prodhimit. - thotë menaxheri i përgjithshëm i “Antea Cement”, Angelos Kalegorakos, që ndërtoi fabrikën Titan. Inxhinereët e kompanisë 100 vjecare, projektuan një fabrikë unike në linjën e prodhimit me cilësi të qëndrueshme dhe me standarte shumë të larta mjedisore.- tha zoti Kalegorakos. Projektuesit e fabrikës pohuan se një tjetër element suksesi është bashkëpunimi i ngushtë që ata gjetën në Shqipëri me komunitetin e banorëve, qeverinë qendrore dhe pushtetin vendor. Ata pohojnë se këtu ekziston një klimë e përshtatshme për investimet e huaja, ndërsa detyra e këtyre të fundit është krahas prodhimit, të shtojnë punësimin e të rinjve vendas dhe të mbrojnë terrenin ku vendosin teknologjitë e reja. Industria e ndërtimit është një nga sektorët më të zhvilluar të ekonomisë shqiptare. Në të janë punësuar numri më i madh i punëtorëve dhe është një nga fushat me më shumë fitime. Shqipëria është një territor i pasur me lëndë të para për ndërtime, por pakkush deri sot është kujdesur që të mbrojë mjedisin nga shfryëzohen këto materiale. Gërryerjet e shtretërve të lumenjve dhe shpateve të maleve kanë shkaktuar një erozion të jashtëzakonshëm në 20 vitet e e fundit.